Nies qrib id-Deputat Toni Bezzina wasslu messaġġ qawwi lil Busuttil li jekk ineħħi lid-deputat tagħhom għax ġew ikkonfermati l-fatti f'libell, allura hu jkollu jitlaq ukoll għax tilef libell li kkonferma li l-kumpanija legali tiegħu ħadet mal-€1,000,000 f'konsulenzi. Fil-jiem li għaddew, ġie kkonfermat fil-Qorti li Toni Bezzina wettaq abbuż ta' poter billi qabbad ħaddiema tal-Gvern jaħdmu fuq każin tal-PN fiż-Żurrieq. Agħar minn hekk, meta nqabad bi stejjer f'din il-gazzetta u fil-ġurnal l-orizzont, kien ġiegħel lill-istess ħaddiema jieħdu ġurament falz biex jiċħdu. Biex ma jiħux deċiżjoni dwar dan il-każ, il-Kap tal-Oppożizzjoni kien iddeċieda li jistenna l-eżitu tal-libell, bit-tama li jinqata' favur Bezzina. Ladarba nqata', u kien se jieħu deċiżjoni biex ikeċċi lil Bezzina, id-deputat daħħal kawża ta' appell. Dan wassal biex Simon Busuttil jgħid mill-ewwel li se jerġa' jistenna l-eżitu tal-appell tal-każ biex jiehu deċiżjoni. Li jgħodd għal Bezzina, jgħodd għal Busuttil Kien wara din l-aħħar stqarrija li nies qrib Bezzina wasslu messaġġ ċar lil Busuttil li 'jekk se tmiss lil Bezzina, x'se jiġri fuq il-libell li għadek kemm tlift fuq il-miljun ewro f'konsulenzi li ħadet il-kumpanija legali tiegħek?' Dan il-messaġġ ċar jidher li Busuttil ħadu mal-ewwel. Fil-fatt fi storja li tfaċċat minn imkien fit-Times of Malta nhar it-Tlieta 21 ta' Ġunju 2016, Busuttil jgħid li "sospensjoni għal Bezzina mhijiex flokha". F'din l-istorja ntitolata "Busuttil jibqa' jiddefendi lil Bezzina", Simon Busuttil lanqas biss jirreferi għall-appell. Dan minħabba li Busuttil lanqas biss għamel appell hu stess mis-sentenza li kkonfermat li l-kumpanija legali tiegħu ħadet mal-miljun ewro f'konsulenzi. It-Times of Malta toħroġ l-ipokrezija ta' Busuttil Biex tkompli tgħaqqad, it-Times of Malta ppubblikat editorjal intitolat "What's good for the goose", li jgħid li Busuttil ma jistax ikun kredibbli fil-kritika li jagħmel lill-Gvern u qed joħroġ ta' "ipokrita" jekk ma jiħux azzjoni kontra Toni Bezzina. Fl-istess editorjal jiġi kkritikat ukoll dwar kif mexa fil-każ tas-Sindku tar-Rabat Għawdex li malli nstab ħati talli kien qed isuq taħt l-effett tal-alkoħol u rrifjuta t-test tal-breathalyser reġa' poġġih sindku mal-ewwel. Fid-Dar Ċentrali dan l-editorjal niżel għasel għax jafu li jekk irid ikun onest fuq dak li ilu jgħid, ma għandux triq oħra ħlief li jkeċċi lil Bezzina. B'hekk Simon Busuttil għadu qed jixtarr iqaċċatx ras Bezzina bil-konsegwenzi li din tista' ġġib magħha.